<classify> PATRICIA KIMELEMETA Na ASHA BANI -DAR ES SALAAM MBUNGE wa Sengerema, Wiliam Ngeleja CCM, amehojiwa kwenye ofisi ya Mkurugenzi wa Upelelezi na Makosa ya Jinai DCI kuhusu kuhusika kwake kwenye suala la madini. Ngeleja ambaye aliwahi kuwa Waziri wa Nishati na Madini katika Serikali ya awamu ya nne, amehojiwa baada ya kutajwa kwenye ripoti za Kamati ya Bunge kuhusu suala la almasi na Tanzanite. Mbunge huyo aliwasili kwenye Ofisi ya DCI Dar es Salaam jana saa nne asubuhi ambako alihojiwa kwa saa tatu. Baada ya kutoka kwenye mahojiano hayo kundi la waandishi wa habari lilipomfuta kutaka kujua mahojiano yao yalijikita kwenye nini mbunge huyo hakuwa tayari kueleza. Nimefika hapa saa 4.00 na sasa hivi ndiyo natoka saa 6:30 angalieni saa zenu. Polisi waangalieni hawa wanataka kuniteka, alisema Ngeleja huku akicheka na kupanda gari na kuondoka. Mgodi wa Mwadui Wakati huohuo, Kamishna wa Nishati na Madini, Benjamin Mchwampaka alisema tayari mazungumzo yamefanyika kati ya serikali na uongozi wa mgodi wa Mwadui. Akizungumza na MTANZANIA jana, alisema wanaendelea na vikao kuhusu lililotoke,a la uongozi kufunga mgodi ingawa wamekubaliana kuufungua na kuanza kazi kesho. Alisema tayari Mkuu wa Mkoa Shinyanga, Zainab Telack, amefanya kikao na uongozi na wamekubaliana kuufungua kuanza kazi mara moja. Tayari walishazima mitambo yao na hadi kuwasha tena itachukua muda hivyo nafikiri keshokutwa mitambo itakua imewaka tayari kwa kuanza kazi. Mkuu wa mkoa amezungumza nao na wizara pia, hivyo viongozi wanajipanga upya na kuendelea na kazi zao...haina shida watarudi kufanya kazi nadhani hakuna madhara kwa wafanyakazi kwa sasa,alisema Mchwampaka. Juz, uongozi wa Kampuni ya Williamson Diamonds Limited WDL ulisimamisha kwa muda uzalishaji katika mgodi huo. Hivi karibuni wafanyakazi wawili wa Uwanja wa Ndege wa Kimataifa wa Mwalimu Nyerere JNIA walikamata mzigo wenye madini ya almasi yenye uzito wa kilo 29, dakika tano kabla ya ndege kuondoka huku yakiwa yameandikwa yana kilo 14.3.  <topic>: kitaifa 